**Pilotprosjektet *Bærekraftige distriktskommuner i nord***

*Hvorfor trenger vi dette prosjektet?*

Det er forventninger om at bærekraftsmålene skal omsettes i regional og kommunal planlegging, samtidig som bærekraftsmålene skal være utgangspunkt for lokalpolitiske diskusjoner og prioriteringer. Det vil si at kommunene skal vise hvordan de bidrar til bærekraftsmålene gjennom plan- og styringsverktøy. For å lykkes med dette *trenger* kommunene:

1) kunnskap om hva bærekraft egentlig betyr

2) verktøy til å omsette nasjonal kunnskap om bærekraft til en lokal og regional kontekst

3) indikatorer for å måle framgang

Å arbeide med bærekraft er utfordrende da det ikke finnes en nasjonal modell for hvordan kommunene bør arbeide med bærekaftsmålene i sitt daglige virke og i overordnede plan- og styringsverktøy. For å kunne tilpasse prosjektet til kommunenes behov har vi med oss 9 kommuner, 5 fra Midt-Troms og 4 fra Midt-Finnmark[[1]](#footnote-1).

FNs bærekraftsmål består av 3 miljømål og 14 sosioøkonomiske mål. Bærekraftsmålene er en ny og helhetlig tilnærming til utvikling hvor man skal se økonomi, miljø og ulikhet i sammenheng versus sektorinteresser. Målene er gjensidig avhengig av hverandre og må løses parallelt, ikke et og et for seg. Det pågår et arbeid nasjonalt med utvikling av indikatorer. Prosjektet ønsker å tilpasse disse til regionale og lokale forhold i nord basert på våre naturgitte forutsetninger, med muligheten til å måle effekten av egen innsats i kommunene.

*Hva skal prosjektet oppnå?*

Prosjektet skal i hovedsak oppnå tre ting:

* Oversette bærekraftsbegrepet i en kommunal kontekst
* Definere hva som kjennetegner en bærekraftig distriktskommune
* Nettverksbygging og samarbeid for bærekraftig utvikling av lokalsamfunn

Pilotprosjektet varer ut 2024, og skal blant annet resultere i kompetanseheving på bærekraft og noen konkrete verktøy til bruk i offentlig forvaltning, primært kommunene.

1. Prosjektet er et samarbeid mellom 9 distriktskommuner i Nord-Norge:

   Midt-Troms: Balsfjord, Målselv, Bardu, Sørreisa og Dyrøy

   Midt-Finnmark: Porsanger, Lebesby, Gamvik og Nordkapp [↑](#footnote-ref-1)